b"\n_START_ARTICLE_\nEl Messies\n_START_SECTION_\nTema i estructura\n_START_PARAGRAPH_\nH\xc3\xa4ndel compongu\xc3\xa9 El Messies durant 24 dies l'estiu de 1741, entre el 22 d'agost i el 14 de setembre. El text \xc3\xa9s de Charles Jennens i est\xc3\xa0 format per fragments b\xc3\xadblics extrets de la traducci\xc3\xb3 de la B\xc3\xadblia anomenada B\xc3\xadblia del rei Jaume (King James Version), molt influent en la literatura anglesa. Jennens va concebre l'estructura del llibret com una \xc3\xb2pera en tres actes, en cada un dels quals es relata i es reflexiona sobre un episodi de la vida de Jesucrist: el naixement, la passi\xc3\xb3 i la resurrecci\xc3\xb3. Malgrat descriure episodis de la vida de Jes\xc3\xbas, la majoria de fragments b\xc3\xadblics procedeixen de l'Antic Testament que fan refer\xc3\xa8ncia a la futura vinguda del Messies._NEWLINE_La major part del llibret procedeix de l'Antic Testament. La primera secci\xc3\xb3 es basa en el Llibre d'Isa\xc3\xafes, que profetitza la vinguda del Messies. Hi ha algunes cites dels Evangelis, que s\xc3\xb3n al final de la primera secci\xc3\xb3 i al principi de la segona. Es refereixen a l'episodi de l'Anunciaci\xc3\xb3 de l'\xc3\x80ngel als pastors narrat a l'Evangeli de Sant Lluc, dues enigm\xc3\xa0tiques cites de l'Evangeli de Sant Mateu i una de l'Evangeli de Sant Joan: 'Contempleu l'anyell de D\xc3\xa9u'. La resta de la segona secci\xc3\xb3 es compon de les profecies d'Isa\xc3\xafes i cites dels evangelistes. La tercera secci\xc3\xb3 inclou una cita de Job: 'Jo s\xc3\xa9 que el meu redemptor viu', i la resta prov\xc3\xa9 principalment de la Primera Carta als Corintis de Sant Pau. \xc3\x89s interessant la interpolaci\xc3\xb3 de cors de l'Apocalipsi. El cor Al\xc2\xb7leluia al final de la part II i els cors finals (Digne \xc3\xa9s l'anyell que fou crucificat i Amen), ambd\xc3\xb3s presos de l'Apocalipsi._NEWLINE_I \xe2\x80\x93 El Naixement_NEWLINE_I. La profecia de la Salvaci\xc3\xb3_NEWLINE_II. La profecia de l'arribada del Messies_NEWLINE_III. Anuncis al m\xc3\xb3n en general_NEWLINE_IV. Profecia del naixement virginal_NEWLINE_V. L'Aparici\xc3\xb3 de l'\xc3\xa0ngel als pastors_NEWLINE_VI. Els Miracles de Crist_NEWLINE_II \xe2\x80\x93 La Passi\xc3\xb3_NEWLINE_I. El sacrifici, la flagel\xc2\xb7laci\xc3\xb3 i l'agonia a la creu_NEWLINE_II. Mort, descens als Inferns i Resurrecci\xc3\xb3_NEWLINE_III. L'Ascensi\xc3\xb3_NEWLINE_IV. D\xc3\xa9u revela la seva identitat al Cel_NEWLINE_V. El comen\xc3\xa7ament de la predicaci\xc3\xb3 de l'Evangeli_NEWLINE_VI. El m\xc3\xb3n i els seus dirigents rebutgen l'Evangeli_NEWLINE_VII. El triomf de D\xc3\xa9u_NEWLINE_III \xe2\x80\x93 Les Seq\xc3\xbceles_NEWLINE_I. La promesa de la redempci\xc3\xb3 des de la caiguda d'Adam_NEWLINE_II. El dia del Judici Final_NEWLINE_III. La vict\xc3\xb2ria sobre la Mort i el Pecat_NEWLINE_IV. La glorificaci\xc3\xb3 de Crist_NEWLINE_V. Am\xc3\xa9n"